|  |  |
| --- | --- |
| **КОНСУЛТАЦИОНЕН ДОКУМЕНТ** | |
| **1. ОСНОВНА ИНФОРМАЦИЯ ЗА КОНСУЛТАЦИЯТА** | |
| **1.1.** | **Въведение:**  Министерството на земеделието и храните (МЗХ) организира обществена консултация по реда на Глава втора, Раздел V от Наредбата за обхвата и методологията за извършване на оценка на въздействието по концепция на нов Закон за съсловната организация на ветеринарните лекари (ЗСОВЛ).  Ветеринарномедицинската професия е професия, която e включена в Списъка на регулираните професии в Националният център за информация и документация на България и като такава тя трябва да отговаря на определени критерии в съответствие с дефиницията, определена чл. 3, ал. 1, т. 1 от Директива 2005/36/EО[[1]](#footnote-1), а именно, че „*регламентирана професия е професионална дейност или съвкупност от професионални дейности, достъпът до които, упражняването на които или един от начините на упражняване на които, са подчинени, пряко или непряко, от законовите, подзаконовите или административните разпоредби, на притежаването на определени професионални квалификации; по-специално, използването на професионално звание, ограничено от законови, подзаконови и административни разпоредби до титулярите на определена професионална квалификация, представлява начин на упражняване. Когато първото изречение от тази дефиниция не се прилага, професия, посочена в параграф 2, се приравнява на регламентирана професия*.“.  Необходимо е също така да се отбележи, че ветеринарномедицинската професия е свободна професия по смисъла на съображение 43 от горепосочената директива, която се практикува въз основа на съответните професионални квалификации в лично, отговорно и професионално независимо качество от тези, които предоставят интелектуални и концептуални услуги в интерес на клиента и обществото.  Професията на ветеринарните лекари е включена в Списъка на регулираните професии в Република България и в съответствие с изискванията на чл. § 4в от Допълнителните разпоредби на Закона за висшето образование, където е посочено, че един от основните белези на регулираната професия е, че упражняването ѝ предполага членство в професионална организация, работеща за поддържане на високо равнище на специалистите от съответната професионална област, за осъществяването на което е получила специално признаване от държавата.  Ученето през целия живот е задължително за всеки ветеринарен лекар, основано на научни изследвания и нови технологии, както и на внимателното разглеждане на възникващите етични дилеми при изпълнение на професионалните им отговорности.  За да се повиши ефективността на системата на Съюза за прилагане на официален контрол, Европейската комисия публикува Регламент (EС) 2017/625[[2]](#footnote-2), който установи обща интегрирана система за прилагане на официален контрол по цялата агрохранителната верига. Тя замени действащата фрагментирана рамка за контрол, тъй като чрез новата система се посочиха всички елементи на агрохранителната верига както поотделно, така и в тяхната цялост и се обхвана целият процес от първичното производство, здравето на растенията и животните, хуманното отношение към животните и всички етапи до получаването на крайния продукт, готов за консумация от хората.  В Закона за управление на агрохранителната верига (ЗУАХВ), в който са уредени мерки във връзка с Регламент (EС) 2017/625 и актовете по прилагането му ясно се разграничиха компетенциите и функциите на отделните органи, осъществяващи политиката и официалния контрол по агрохранителната верига, оценката на риска, както и взаимодействието и координацията на национално ниво и ниво Европейски съюз (ЕС).  Интегрирането на системата за официален контрол по цялата агрохранителна верига наложи и хармонизирането на други нормативни актове, свързани с прилагането му, както и съпътстващото създаване на съвременна национална нормативна рамка, касаеща упражняването на ветеринарномедицинската професия във всички сектори на ветеринарномедицинската дейност.  Ветеринарномедицинската дейност обхваща различни сектори, което предопределя широк обхват на мерки, за които липсва задълбочен анализ на действащите такива със съответстващата им степен на обезпеченост, експертиза и защита на професионалните права на ветеринарни лекари, които ги осъществяват на регионално и национално ниво.  Действащият ЗСОВЛ урежда наименованието, устройството, организацията и дейността на съсловната организация на ветеринарните лекари в България, условията за упражняване на ветеринарномедицинската професия и отговорността за неспазване на професионалната етика и добрата ветеринарна практика от ветеринарните лекари, които лекуват и провеждат профилактични мерки на болестите по Национална програма за профилактика, надзор, контрол и ликвидиране на болестите по животните, включително зоонозите, в Република България съгласно чл. 118, ал. 3 от Закона за ветеринарномедицинската дейност (ЗВД).  Нормативно определеният обхват на действащия ЗСОВЛ изключва различните сектори, в които се практикува ветеринарномедицинската професия в съответствие с обхвата на ветеринарномедицинската дейност, към които се причисляват служителите в държавната администрация и други ветеринарни лекари, представлявани от различни организации.  Като регулирана и отговорна професия, всички ветеринарни лекари, които я упражняват на територията на страната трябва да повишат нивото си на експертиза, за да се постигнат устойчиви резултати на предлаганите от европейските институции политики, свързани със справяне с глобалните трансграничните заплахи от инфекциозен и неинфекциозен характер. Необходимо е да се създадат нужните условия и обстоятелства, които да се прилагат по еднакъв ред и условия на местно и национално ниво, както се изпълняват на международно такова от Федерацията на ветеринарните лекари на Европа (Federation of veterinarians of Europe, FVE[[3]](#footnote-3)).  Действащите фрагментирани организации следва да се обединят и в изказването си на единни позиции, научно обосновани мнения и висококачествени услуги по всички важни теми, свързани с упражняването на ветеринарномедицинската професия и защитата на ветеринарните интереси и професионални права, предвиждайки ежедневните рискове, произтичащи от нарастващо население, непрекъснато увеличаваща се миграция и климатични промени, случващи се в световен мащаб, но оказващи пряко влияние и в нашата страна.  Законопроектът има за цел да обедини всички ветеринарни лекари, упражняващи ветеринарномедицинската професия на територията на Република България, които към настоящият момент се представляват от 11 (единадесет) организации:   * **Български ветеринарен съюз** – единствената съсловна организация, в която членуват регистрирани ветеринарни лекари; * **Българска асоциация на ветеринарните лекари с продуктивни животни;** * **Българска асоциация на ветеринарните лекари за дребни животни;** * **Българска асоциация по ветеринарна ортопедия и травматология;** * **Българска асоциация по ветеринарна кардиология;** * **Българска асоциация по ветеринарна дерматология;** * **Българска асоциация на ветеринарните лекари хомеопати**; * **Асоциация на ветеринарните хирурзи в България;** * **Съюз на ветеринарните лекари в България** – организация, в която членуват ветеринарни лекари, които са държавни служители; * **Сдружение на производителите и търговците на ветеринарномедицински продукти** - организация, в която членуват ветеринарни лекари, които осъществяват ветеринарномедицинска дейност; * **Съюз на търговците на ветеринарномедицински продукти** **-** организация, в която членуват ветеринарни лекари, които осъществяват ветеринарномедицинска дейност.   Новата нормативната рамка има за цел да бъде хармонизирана с изискванията на предложения пакет от нормативни актове на ЕС, отнасящи се до управление и контрол на агрохранителната верига, защитата на здравето на хората и животните, приложение на ветеринарните лекарствени продукти, производство на безопасни храни, както и действащите съвременни принципи, включени в политиките, насочени към:   * осъществяване на междусекторното и трансдисциплинарно сътрудничество, залегнали в принципите на подхода „Едно здраве“; * подпомагане на постигането на цели за устойчиво развитие до 2030 г., приети от Организацията на обединените нации чрез прилагане на мерките за предотвратяване и намаляване на загубата и разхищението на храни[[4]](#footnote-4); * отразяване на мерките от Решение № 233 на Министерския съвет от 2024 година за приемане на План за намаляване на административната тежест; * прилагане на стандарти и норми, одобрени от Федерация на ветеринарните лекари на Европа.   Целта на обединяването на всички лекари е да осигури оптималното разпределение на ресурсите (човешки и финансови) и експертизата, необходими за обезпечаване на прилагането на горепосочените политики. Ще се създадат унифицирани правила и процедури на всички регионални нива, които ще допринесат за съответствието на нормите на единната съсловна организация с международните стандарти на Световната организация за здраве на животните.  От друга страна създаването на съвременна правна рамка ще осигури прилагане на правото на ЕС и въвеждане на национални мерки за гарантиране на достатъчно равнище на професионална квалификация на ветеринарните лекари и въвеждане на актуални критерии за програми за продължаващото и дългосрочното им обучение.  Ще се извършват планирани анализи по отношение на готовността за прилагане на мерки, включително и по регулаторни въпроси, касаещи упражняването на ветеринарномедицинската професия, с което ще се повиши осведомеността на всички ветеринарни лекари за нарастващите им задължения и отговорности. |
| **1.2.** | **Цели на консултацията:**  Чрез обществената консултация се канят всички заинтересовани страни да дадат предложения и коментари по концепцията на нов ЗСОВЛ, която има за цел да представи нормативни предложения за реформа в областта на обществените отношения, свързани с упражняването на ветеринарномедицинската професия на територията на страната. |
| **1.3.** | **Консултационен процес:**  Настоящите консултации са част от работата по изготвяне на цялостна предварителна оценка на въздействието и ще приключат най-късно на етапа на оценка и сравнение на вариантите по количествено и качествено измерение на всички значителни икономически и/или социални, и/или екологични въздействия.  Консултациите не заместват обществените консултации по реда на чл. 26 от Закона за нормативни актове, съгласно който в процеса по изработване на проект на нормативен акт се провеждат обществени консултации с гражданите и юридическите лица.  Обществената консултация се открива за 30 дни.  Консултационният документ ще бъде публикуван на Портала за обществени консултации и на страницата на Министерството на земеделието и храните. |
| **1.4.** | **Относими документи и нормативни актове:**  Основните закони, които уреждат обществените отношения, свързани с упражняването на ветеринарномедицинската професия са Закона за управление на агрохранителната верига, Закона за ветеринарномедицинската дейност, Закона за храните, Закона за фуражите, Закона за защита на животните, Закона за пчеларството и подзаконовите нормативни актове за тяхното прилагане. |
| **2. ОПИСАНИЕ НА ПРЕДЛОЖЕНИЕТО**  Целта на новият ЗСОВЛ е да се изготви съвременна нормативна рамка, която ще регулира обществените отношения, свързани с упражняване на ветеринарномедицинската професия и защита на професионални права на всички ветеринарни лекари пред националните и европейските институции. Чрез нея ще се повиши професионалното равнище на професията, тъй като ще се създадат условия да се осъществи интегрирано саморегулиране на различните сектори в обхвата на ветеринарномедицинската дейност в обединената и единната съсловна организация.  В законопроекта се предвижда да се обединят всички ветеринарни лекари, които упражняват ветеринарномедицинската професия на територията на страната, което ще допринесе за:   * подобряване нивото на прилагане на етиката във ветеринарната медицина от всички ветеринарни лекари в страната чрез прилагането на еднакъв подход за всички с приемането и утвърждаването на Кодекс за професионална етика на ветеринарните лекари и Правила за добра ветеринарномедицинска практика; * непрекъснато обсъждане на всички аспекти на ветеринарномедицинската дейност на национално и регионално ниво за изясняване на проблемни въпроси и извеждане на преден план на резултатите от приноса на професията към тях; * отчитането на усилията и резултатите, постигнати досега в агрохранителния сектор и подобряване на устойчивостта на хранителните системи в страната; * защита на професионалните им права и ветеринарните интереси на европейско и национално ниво, включително и при извършването на официални дейности по здравеопазване на животните, делегирани по реда на чл. 8, ал. 2 от ЗУАХВ; * подобряването на процеса на „учене през целия живот“ чрез създаване на нов централен орган в обединената съсловната организация - акредитационен съвет за ветеринарномедицинско обучение. Той ще координира дългосрочното и продължаващото обучение на регистрираните ветеринарни лекари; * укрепването и повишаването на сътрудничеството със заинтересовани страни за насърчаване развитието на интердисциплинарните и междусекторни дейности (образование, клинична практика, изследвания, хигиена на храните, създаване на политики), свързани с изпълнение на политиките, основани на подхода „Едно здраве“; * поощряването на обмена на информация и изграждане на мрежи с експерти за осъществяване на сътрудничество за прилагане на мерки, касаещи намаляване на негативно въздействие върху околната среда и тяхното представяне пред обществото; * по-доброто прилагане на мерките за хуманното отношение към животните в съответствие с нуждите им (развъждане, идентификация, регистрация, транспортиране, търговия, включително борбата с незаконната търговия с домашни любимци), устойчиво производство на безопасни и качествени храни; * популяризирането на Национална програма за предотвратяване и намаляване на загубата на храни (2021 – 2026 г.); * повишаване на ефективността на прилаганите профилактични и надзорни мерки на болестите от списъка, посочени в член 9, т. 1, б. „ б“ и „в“ на Регламент (ЕС) 2016/429[[5]](#footnote-5), включително и зоонози чрез насърчаване на по-добри условия на отглеждане на животните, редовни посещения за опазване на здравето им и отговорното използване на антимикробни средства върху тях. | |
| **3. ВЪПРОСИ ЗА ОБСЪЖДАНЕ**  Предложения и коментари по основните направления, посочени в концепцията.  Предложения за допълнителни въпроси, които следва да намерят решение в новия ЗСОВЛ:  **3.1. Разглеждане на възможност за въвеждане на нов централен орган в**  **обединената съсловната организация.**  Ще се въведе възможност за подобряването на процеса на „учене през целия живот“ за регистрираните ветеринарни чрез създаване на нов централен орган в обединената съсловна организация – Акредитационен съвет за ветеринарномедицинско обучение. Той ще създаде критерии за дългосрочното и продължаващото обучение на регистрираните ветеринарни лекари и ще се координира на регионално и национално ниво, като ще се разработят:  - правилата за добра ветеринарномедицинска практика;  - практическите стандарти и правила за работа във ветеринарномедицинските заведения;  - протоколите за лечение на заболявания при животните по различни ветеринарномедицински направления;  - критериите за програми за продължаващото и дългосрочното обучение.  **3.2. Разглеждане на въвеждане на задължително продължаващо професионално развитие на всички ветеринарни лекари, които ще членуват към обединената съсловна организация.**  Продължаващото професионално развитие (continuing professional development, CPD) на регистрираните ветеринарни лекари, които ще членуват към обединената съсловна организация ще бъде задължително. Нужно е да се дискутира в какво точно да се изразява това, че то ще бъде задължително. Продължаващото професионално развитие на официалните ветеринарни лекари е регламентирано в Регламент (EС) 2017/625 , а това на ветеринарните лекари работещи във ветеринаномедицинските факултети и научни организации – от съответните техни изисквания за професионално и кариерно развитие.  Към момента по данни[[6]](#footnote-6) на Федерацията на ветеринарните лекари в Европа списъкът на държави, в които то е задължително в различна степен е следното:   * **18 държави, в които продължаващото професионално развитие на регистрираните ветеринарни лекари е задължително, съответно имат изисквания за него**: Австрия, Белгия, Великобритания, Германия, Естония, Ирландия, Италия, Малта, Полша, Румъния, Словакия, Словения, Унгария, Франция, Хърватска, Чехия, Швейцария и Швеция; * **13 държави, в които продължаващото професионално развитие**  **на регистрираните ветеринарни лекари е свързано с разрешение да се упражнява ветеринарномедицинската професия:** Австрия, Белгия, Великобритания, Германия, Естония, Ирландия, Полша, Румъния, Словакия, Словения, Унгария, Хърватска и Швейцария; * **5 държави, в които няма изисквания за продължаващото професионално развитие на регистрираните ветеринарни лекари**: Гърция, Дания, Естония, Кипър и Португалия. | |
| **4. ДОКУМЕНТИ, СЪПЪТСТВАЩИ КОНСУЛТАЦИЯТА**  Въпросник относно оценка на въздействието върху малките и средни предприятия на проекта на нов ЗСОВЛ. | |

**д-р ГЕОРГИ ТАХОВ**

*Министър на земеделието и храните*

1. Директива 2005/36/EОна Европейския парламент и на Съвета от 7 септември 2005 година относно признаването на професионалните квалификации (OB L 255, 30.9.2005г., стр. 22—142); [↑](#footnote-ref-1)
2. Регламент (EС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета, OB L 95, 7.4.2017, p. 1–142; [↑](#footnote-ref-2)
3. Федерацията е организация с нестопанска цел, включваща ветеринарни организации от 39 европейски страни; [↑](#footnote-ref-3)
4. През 2015 г. Общото събрание на Организацията на обединените нации прие Цели за устойчиво развитие до 2030 г. Една от тях, Цел 12.3, изисква: *„До 2030 г. в глобален мащаб да се намали наполовина разхищението на храни на глава от населението на ниво търговия на дребно и домакинства и да се намалят загубите на храни по веригите на производство и доставка на храни, включително загубите след прибиране на реколтата“.* [↑](#footnote-ref-4)
5. Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните), OB L 84, 31.3.2016, p. 1–208 [↑](#footnote-ref-5)
6. <https://rr-europe.woah.org/app/uploads/2024/07/FVE_WOAH_VSB_Bucharest.pdf> [↑](#footnote-ref-6)